M. Číž, poslanec: (2003-10-31):
Tridsiaty pozmeňujúci návrh. V 196. bode v § 159b ods. 2 sa vypúšťa prvá veta. Odôvodnenie. V nadväznosti na zachovanie  doterajšieho spôsobu určovania tarifných platov podľa platových stupňov, teda v závislosti od dosiahnutej odbornej praxe je potrebné vypustiť v § 159b prvú vetu, podľa ktorej sa zamestnancovi zvýši platová tarifa o 1  percento za každý rok odbornej praxe priznanej podľa doterajších predpisov. Vypustené ustanovenie garantuje totiž zvýšenie platovej triedy len tým štátnym zamestnancov, ktorí budú ku dňu účinnosti novely tohto zákona zamestnancami štátnej služby, a nie novoprijatým zamestnancom. Úprava garantuje rovnaké odmeňovanie pre všetkých zamestnancov štátnej služby bez zreteľa na termín vymenovania do štátnej služby. Návrh pod č. 31. Body 202 až 207 sa vypúšťajú. Odôvodnenie. V nadväznosti na zachovanie doterajšieho spôsobu určovania tarifných platov v závislosti od dosiahnutej odbornej praxe je potrebné ponechať v prílohe č. 1 v kvalifikačných predpokladoch aj stanovenú odbornú prax. Pozmeňujúci návrh č. 32. V 210. bode návrhu novely zákona príloha č. 2 znie. Túto novelu predsa len nebudem pravdepodobne celú čítať, keďže ste ju dostali do lavíc. Je to proste príloha č. 2 v našom návrhu, ktorý predkladáme k zákonu č. 312/2001 Z. z., v ktorom sa stanovuje stupnica platových taríf štátnych zamestnancov v slovenských korunách mesačne. A tu je upravený v číselných poradiach náš návrh na upravenie stupnice platových taríf podľa platových tried a platových stupňov podľa jednotlivých platových tried od triedy 1 až do triedy 11 v závislosti od počtu rokov praxe a prirodzene diferencovane podľa týchto rokov praxe. Vážené kolegyne, kolegovia, napriek nášmu zásadnému nesúhlasu s predloženým návrhom novely zákona, ktorý je úplne v rozpore so základnou filozofiou, ktorá sa prezentovala možno iba v tlači, bohužiaľ, vzhľadom na to, že komplexná idea neexistuje vo vzťahu k verejnej správe. Ak chceme vážne vybudovať štát, ktorý je schopný vnútorne rešpektovať a dodržiavať platné právne predpisy a je schopný plniť základné úlohy štátnej správy, jednoducho musí byť v centre spoločnosti aj to, akými sociálnymi a pracovnoprávnymi náležitosťami týchto pracovníkov vybavíme. Objektívne pracovníci, ktorí sú v štátnej službe, sú chrbtom štátu. Je nesporné, že musíme pri stanovovaní týchto náležitostí rešpektovať objektívne ekonomické možnosti štátu. Na druhej strane ale žiadny voluntarizmus, žiadna neodbornosť nemôže vstupovať do takýchto procesov a štát musí naozaj deklarovať, že dôsledne preskúmal prostredie, že je schopný, že naozaj pomery štátneho záujmu, štátnych možností a postavenia štátnych zamestnancov sú v logických súvislostiach, že nejde o skutočne iba náhodné a od čiastkových okolností odvodnené veci, ktoré nie sú súčasťou celkového systému reformy verejnej správy. Nehovoril som o politických súvislostiach tohto návrhu, keď vieme, za akých okolností bol prijímaný zákon o štátnej službe. Upozorňovali sme na to už pri konštituovaní nového parlamentu, že zrazu predtým deklarované náležitosti pre štátnych zamestnancov sa zrazu dostávajú do príkreho rozporu so súčasnou vládou, pričom táto vláda sa zároveň vyhlasuje za kontinuitnú. Ale tieto politické veci naozaj podstatné nie sú v danom prípade. Podstatné je, aby sme pripravili a schválili korektný a seriózny návrh zákona, ktorý konečne prinesie aspoň náznak nevyhnutnej stability do prostredia verejnej a štátnej služby. (Potlesk.) Preto si dovolím požiadať aj koaličných kolegov, aby skutočne objektívne preskúmali pozmeňujúci súbor našich návrhov a aby odložili politické emócie, aby sa skúsili skoncentrovať na to, že pomery v štátnej správe je nevyhnuté zastabilizovať a naozaj je potrebné aj predovšetkým sociálne a pracovné pomery dostať do kvalitatívne akceptovateľnej podoby. Pevne verím, že sa nám spoločne podarí prijať aspoň niektoré zo zásadných pozmeňujúcich návrhov, ktoré objektívne si myslím, že predložený návrh zlepšia. Veľmi pekne ďakujem za pozornosť. (Potlesk.)